CELEX: 32019D0309
Language: lv
Date: 2019-02-18 00:00:00
Title: Padomes Īstenošanas lēmums (ES) 2019/309 (2019. gada 18. februāris), ar ko Lietuvai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

22.2.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 51/17
               
            
         PADOMES ĪSTENOŠANAS LĒMUMS (ES) 2019/309
         (2019. gada 18. februāris),
         ar ko Lietuvai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību,
         ņemot vērā Padomes Direktīvu 2006/112/EK (2006. gada 28. novembris) par kopējo pievienotās vērtības nodokļa sistēmu (1) un jo īpaši tās 395. panta 1. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Direktīvas 2006/112/EK 193. pantā paredzēts, ka nodokļa maksātājs, kas piegādā preces vai sniedz pakalpojumus, parasti atbild par pievienotās vērtības nodokļa (PVN) nomaksu nodokļu iestādēm.
                  
               
                     (2)
                  
                  
                     Vēstulē, kas Komisijā reģistrēta 2018. gada 16. oktobrī, Lietuva pieprasīja atļauju ieviest īpašu pasākumu, ar ko atkāpjas no Direktīvas 2006/112/EK 193. panta, lai cieto disku piegādēm piemērotu apgrieztās maksāšanas sistēmu (“īpašais pasākums”).
                  
               
                     (3)
                  
                  
                     Saskaņā ar Direktīvas 2006/112/EK 395. panta 2. punkta otro daļu Komisija 2018. gada 19. novembra vēstulēs informēja pārējās dalībvalstis par Lietuvas pieprasījumu. Komisija 2018. gada 20. novembra vēstulē paziņoja Lietuvai, ka tās rīcībā ir visa informācija, kas nepieciešama pieprasījuma izvērtēšanai.
                  
               
                     (4)
                  
                  
                     Lietuva atklāja “pazudušā tirgotāja” krāpniecisku darbību Kopienas tirdzniecībā attiecībā uz tādu elektronisko preču piegādēm kā klēpjdatori, mobilie tālruņi, planšetdatori un cietie diski. Šīs prakses apmērs un darbības joma tieši un ļoti negatīvi ietekmē valsts budžetu.
                  
               
                     (5)
                  
                  
                     Lietuva ir veikusi vairākus pasākumus, lai apkarotu un novērstu šādu krāpšanu PVN jomā. Saskaņā ar Lietuvas sniegto informāciju šie pasākumi nav pietiekami, lai novērstu ar PVN saistītu krāpšanu elektronisko preču piegādē.
                  
               
                     (6)
                  
                  
                     Lietuva plāno ieviest apgrieztās maksāšanas sistēmu attiecībā uz elektroniskajām precēm, pamatojoties uz Direktīvas 2006/112/EK 199.a pantu. Tomēr cietie diski neietilpst minētā panta darbības jomā.
                  
               
                     (7)
                  
                  
                     Lai nodrošinātu visaptverošāku apgrieztās maksāšanas sistēmu, kura tiktu piemērota ne tikai elektroniskajām precēm, kuras jau ir ir iekļautas Direktīvas 2006/112/EK 199.a pantā, bet arī cietajiem diskiem, Lietuva lūdz atļauju ieviest īpašo pasākumu.
                  
               
                     (8)
                  
                  
                     Ņemot vērā to, ka īpašais pasākums var pozitīvi ietekmēt Lietuvas atklātās ar PVN saistītas krāpšanas apkarošanu, uz ierobežotu laiku – no 2019. gada 1. marta līdz 2022. gada 28. februārim – atkāpe būtu jāpiešķir.
                  
               
                     (9)
                  
                  
                     Parasti atkāpes atļauj uz noteiktu laiku, lai varētu izvērtēt, vai īpašais pasākums ir lietderīgs un efektīvs. Atkāpes dalībvalstīm dod laiku līdz īpašā pasākuma beigām ieviest citus, konvencionālus pasākumus konkrētās problēmas risināšanai, kas atkāpes pagarināšanu tādējādi padara lieku. Atkāpes, kas ļauj izmantot apgrieztās maksāšanas sistēmu, tiek izņēmuma kārtā piešķirtas tikai kā galējs līdzeklis konkrētām jomām, kurās notiek krāpšana. Tāpēc Lietuvai līdz īpašā pasākuma termiņa beigām būtu jāievieš citi, konvencionāli pasākumi, lai apkarotu un novērstu ar PVN saistītu krāpšanu attiecībā uz tirdzniecību ar cietajiem diskiem, un līdz ar to attiecībā uz šādām piegādēm atkāpe no Direktīvas 2006/112/EK 193. panta vairs nebūtu nepieciešama.
                  
               
                     (10)
                  
                  
                     Īpašajam pasākumam nebūs negatīvas ietekmes uz Savienības pašu resursiem, ko veido PVN,
                  
               IR PIEŅĒMUSI ŠO LĒMUMU.
         
            1. pants
            Atkāpjoties no Direktīvas 2006/112/EK 193. panta, Lietuvai tiek atļauts noteikt, ka cieto disku piegāžu gadījumos par PVN nomaksu atbildīgā persona ir saņēmējs.
         
         
            2. pants
            Šis lēmums stājas spēkā tā paziņošanas dienā.
            Šo lēmumu piemēro no 2019. gada 1. marta, un tā darbība beidzas 2022. gada 28. februārī.
         
         
            3. pants
            Šis lēmums ir adresēts Lietuvas Republikai.
         
         
            Briselē, 2019. gada 18. februārī
            
               
                  Padomes vārdā –
               
               
                  priekšsēdētājs
               
               N. BĂDĂLĂU
            
         
         
            (1)  OV L 347, 11.12.2006., 1. lpp.